12393-07-11
בפניי ערר על החלטת בית משפט השלום בראשון לציון מיום 03/07/11 בתיק מ"ת 49031-07-10 (כב השופטת זמיר) שהותירה את מעצר הבית הלילי בו נתון המבקש תקופה ארוכה על כנו.
העורר ואחרים הועמדו לדין בעבירות של קשירת קשר לביצוע שוד מיום 24/07/10, שיבוש מהלכי משפט, שינוי זהות של חלק ברכב והחזקת סכין שלא כדין.
ביום 31/05/11 הודה העורר בעובדות כתב האישום המתוקן והדיון נדחה לקבלת תסקיר ליום 06/10/11.
לאחר מכן הוגשה בקשה של העורר להסיר את התנאים המגבילים החלים עליו באופן מוחלט. בית משפט קמא קבע כי באיזון הנכון שבין חומרת העבירות בהן הודה העורר (וכן השניים האחרים) לבין הגבלת חירותו של העורר ואחרים, תנאים מגבילים המצטמצמים למספר שעות בלילה (23:00 עד 06:00 למחרת) הינם מידתיים ויש להותירם על כנם.
ב"כ העורר טען בפניי כי העורר נתון בפיקוח שירות המבחן מזה כשנה, התקבלו בעניינו שני תסקירים חיוביים הממליצים על הסרת התנאים המגבילים שנותרו ובנסיבות אלה יש מקום לאמץ את ההמלצה.
ב"כ העורר הפנה להחלטת כב' השופט דותן יום 01/02/11 בו דחה ערר על החלטה קודמת (מיום 24/01/11) בו צוין כי "מאוד ייתכן עם חלוף זמן נוסף ניתן יהיה לשקול גם את ביטול מעצר הבית הלילי".
בחנתי טיעוני הצדדים ושוכנעתי כי הגם שהעורר נתון בתנאים מגבילים מצומצמים, יש מקום לקבל את הערר ולהסיר את התנאים המגבילים.
זאת בשים לב לזמן שחלף מאז נתון העורר בתנאים אלה, ומזה כחצי שנה תסקירי שירות המבחן החיוביים הממליצים על הסרת התנאים המגבילים והודית העורר בתיק העיקרי והזמן שצפוי להימשך הליך זה.
מוצאת אני מקום לאבחן בין עניינו של העורר שבפניי לבין המעורבים האחרים בשים לב לכך שהעורר נתון בפיקוח שירות המבחן מזה כשנה ועבר הליך טיפולי משמעותי וסבורני כי יש מקום להעביר לו מסר של חיזוק על דרכו זו.
לפיכך, הערר מתקבל ואני מורה על הסרת התנאים המגבילים.